የሩሲያ ፣ ቱርክና ኢራን የሶሪያ ጦርነት በሚያቆምበት ጉዳይ ላይ መከሩ
የሩሲያ ፣ ቱርክ እና ኢራን መሪዎች የሶሪያ ጦርነት መቋጫ በሚያገኝበትና በሀገሪቱ ፈጣን ልማት በሚረጋገጥበት ዙሪያ በአንካራ መክረዋል፡፡የበርካታ ሚሊዮኖችን ህይወት የቀጠፈው እና ለስደት የዳረገው የሶሪያ የሰባት አመታት ጦርነት እስካሁንም መቋጫን ሳያገኝ ቀጥሏል፡፡በሶሪያ ጦርነት ውስጥ መፍትሄን እናመጣለን ብለው እጃቸውን ያስገቡት ሩሲያ፣አሜሪካ፣ቱርክ እና ኢራን የሀገራቸውን ብሄራዊ ጥቅም ከማስከበር በስተቀር መፍትሄን ማምጣት ሳይችሉ ቀርተዋል፡፡ሩሲያ እና ቱርክ በሶሪያ የፕሬዚዳንት በሽር አላሳድ መንግስትን በመደገፍ ክንዱ እንዲፈረጥም ከማድረጋቸው ባለፍ ለበርካታ ሶሪያዊያን ህልፈተ ህይወት ምክንያት እየሆኑ እንደሆነም ነው የመካከለኛው ምስራቅ ፖለቲከኞች ሲፅፉ የቆዩት፡፡ከዚህ ቀደም እኤአ በ2017 ህዳር ወር በቱርክ ጥሪ አቅራቢነት ፕሬዚዳንት ቭላድሚር ፑቲን ፣ፕሬዚዳንት ሀሰን ሮሀኒ እና ረሲፕ ጣይብ ኤርዶሀን በሩሲያዋ ሶቺ ከተማ ተገናኝተው በሶሪያ ሰላም እንዲሰፍን እና ጦርነት እንዲያበቃ ሀገራቱ ጦራቸውን እንዲያስወጡ ቢስማሙም ተግራዊ ሳይደረግ ቀርቷል፡፡አሁን እንደተባለው ከሆነ ግን በሶሪያ ለሰባት አመታት ያክል ነግሶ የቆውን ጦርነት በቃህ ለማለት ሩሲያ፣ቱርክ እና ኢራን በአንካራ ተገናኝተው መምከራቸውን ነው አልጀዚራ በዘገባው ያሰፈረው፡፡የሶስቱ ሀገራ መሪዎች በአንካራ ተገናኝተው በሶሪያ ሰባት አመታት የዘለቀው ጦርነት ሊያበቃ ይገባል ፤በምትኩ ሀገሪቱ በኢኮኖሚ በመድቀቋ እና ዜጎቿ ለርሃብ እና ስደት በመዳረጋቸው የመልሶ ግንባታ የልማት ሥራዎች መፋጠን እንደሚገባቸው በውይይታቸው መነሳቱ ተነግሯል፡፡የሶስቱ ሀገራት መሪዎች በሶሪያ ጉዳይ በአንካራ ሲመክሩ ይህ ለሁለተኛ ጊዜ ሲሆን ካለፈው አመት ጀምረው መፍትሄ እናመጣለን ቢሉም ሳይሳካላቸው ቆይተዋል፡፡ በቱርክ ኢስታንቡል ዩኒቨርሲቲ ተመራማሪ የሆነው መንሱር አኩጉን፤ ሶስቱ ሀገራት በሶሪያ ሰላም ጉዳይ ቀስ በቀስ እየተግባቡ እየመጡ እንደሆነ እና የዚያችን ሀገር ችግር በዘላቂነት ለመፍታት ተነስተዋል ሲል በትንታኔው አንስቷል፡፡ቶፊቅ ሹማን የተባለ የሊባኖስ የፖለቲካ ተንታኝ በበኩሉ፥ ሩሲያ፣ኢራን እና ቱርክ በሶሪያ ያለውን ቀውስ ለማስቆም በአዲስ መልክ ስምምነት መግባታቸው እውቅና ሊቸረው የሚገባ ድርጊት ነው ብሎታል፡፡ይህንን ደግሞ ሊሳካ የሚችለው በሶሪያ ምስራቃዊ ጉታ የአሳድ መንግስትን የሚፋለሙ ኃይሎች መዳከማቸው እና ቱርክ በሰሜናዊ ሶሪያ አፍሪን እየተጫወተች ባለችው ሚና ነው ሲል ተንታገኙ ያስደግፈዋል፡፡የቱርኩ ፕሬዝዳንት ረሲቭ ጣይብ ኤርዶሀን ሩሲያና ኢራን ለአሳድ መንግስት በሚያደርጉት ድጋፍ በምስራቃዊ ጉታ ግዛት የከፋ ሰባዊ ቀውስ እንዲፈጠር ምክንያት ሆነዋል የሚሉትን ፖለቲከኞች ሲነቅፉ ቆይተዋል፡፡ሶስቱ ሀገራት በሶሪያ መረጋጋትን ለመመለስ ከአፍሪን የተሰደዱ ሰዎችን በመመለስ እና በምስራቃዊ ጉታም መረጋጋትን ለመፍጠር ሀገራቱ መነጋገራቸው ነው የተነገረው፡፡ቱርክ ግን በአፍሪን ላይ ከፍታ ነበረውን ወታደራዊ ዘመቻ ለማራዘም ሀሳብ እንዳላት ብትገልፅም ነገር ግን የሶሪያን ሰላም በማይረብሽ መልኩ እንደሆነ በማስታወቅ ነው፡፡ያም ሆነ ይህ ግን የሶስቱ ሀገራት መሪዎች የጦርነት ማብቂያ የሚናፈቅባት ሀገር ሶሪያ ፊቷን ወደ ልማት እንድትመለስ እና ሰላሟም እንዲረጋገጥ መወያየታቸውን የዘገበው አልጀዚራ ነው፡፡